  Туспуктэм: Руслан Нуриахметов Анжелика Тихонова корреспондент 6-тӥ пӧсьтолэзе Удмуртиын мушъёс тросэн быремен сэрен мушкбакчаосты эскерыны 14 куриськонъёс вуизы. Учыръёсты Алнаш ёросын пусйизы. Со сярысь элькун кивалтэтлэн тӧроезлэн воштӥсез Ольга Абрамова «ВКонтакте» мерлыко вотэсысь бамаз ивортӥз. Ӧнерчиос 275 умортоосты чаклазы, ваньмаз ик кӧня ке мушъёс кулэмын шуыса пусйизы. Нырысь-валысь тодэтъёсъя, 4-5 пӧсьтолэзе со палась гурт возёсъёс рапс бусыоссэс пестицидъёсын пазязы, но калыклы со сярысь ӧз ивортэ. Шуге-леке сюрем мушбакчаос ӵапак со бусыос котырын, 2-5 иськем радиусын, интыяськемын. « Мушъёсты тросэн быронэз синйылтӥды ке, соку ик матысь ветстанцие вазиське. Вазиськондыя эскерон ортчытэмын луоз. Мушъёс бусыосты ядъёсын пазянэн сэрен быризы шуыса юнматон понна, кулэм нымы-кибыосты аккредитациез ортчем лабораторие келяно. Тодэтъёс ыштэм коньдондэс берыктон понна кулэ луозы » Ольга Абрамова, Удмуртиысь кивалтэтлэн тӧроезлэн воштӥсез Ольга Абрамова оскытӥз, югдурез эскеронъёс азьланьтӥськозы, муш возисьёсты саклыктэк уз кельтэ. Тодэ вайытом, Удмуртиын 2019-тӥ арын мушъёс тросэз бырон уно учыръёс вал. Бӧрысь 2020-тӥ арын элькунын муш возисьёслэсь реестрзэс кылдытӥзы. Нош муш вордон удысэз улосвылысь гурт возёсъя но сиён-юонъя министерство нимысьтыз чакланы кутскиз. Тегъёс: Удмуртия мушкась гуртвозёс Алнаш  